b'\n_START_ARTICLE_\nMolotovo-Ribentropo paktas\n_START_PARAGRAPH_\nMolotovo-Ribentropo paktas \xe2\x80\x93 Maskvoje 1939 m. rugpj\xc5\xab\xc4\x8dio 23 d. pasira\xc5\xa1ytas nacistin\xc4\x97s Vokietijos ir SSRS paktas \xe2\x80\x93 nepuolimo sutartis bei slapti Vidurio ir Ryt\xc5\xb3 Europos padalijimo protokolai. Pakt\xc4\x85 pasira\xc5\xa1\xc4\x97 \xc5\xa1ali\xc5\xb3 u\xc5\xbesienio reikal\xc5\xb3 ministrai \xe2\x80\x93 Joachimas fon Ribentropas ir Via\xc4\x8deslavas Molotovas._NEWLINE_Pagal \xc5\xa1ios sutarties slaptuosius protokolus \xc4\xaf SSRS \xc4\xaftakos sfer\xc4\x85 pateko Suomija, Estija, Latvija, ryt\xc5\xb3 Lenkija ir dalis Rumunijos (Besarabija). Vokietijos \xc4\xaftakon pateko Lietuva ir vakar\xc5\xb3 Lenkija._NEWLINE_Da\xc5\xbenai klaidingai manoma, kad pagal Molotovo-Ribentropo pakt\xc4\x85 Lietuva tur\xc4\x97jo atitekti Rusijai. I\xc5\xa1 prad\xc5\xbei\xc5\xb3 SSRS ir Vokietija Lietuv\xc4\x85 susitar\xc4\x97 priskirti Vokietijos interes\xc5\xb3 zonai, ir tik 1939 m. rugs\xc4\x97jo 28 d. (jau prasid\xc4\x97jus Antram pasauliniam karui) Vokietija ir SSRS pasira\xc5\xa1\xc4\x97 sienos ir draugyst\xc4\x97s sutart\xc4\xaf, pagal kuri\xc4\x85 Lietuva atiduota Soviet\xc5\xb3 S\xc4\x85jungos \xc4\xaftakos sferai._NEWLINE_SSRS ir Vokietijos susitarimai nul\xc4\x97m\xc4\x97 1940 m. prasid\xc4\x97jusi\xc4\x85 Lietuvos okupacij\xc4\x85, represijas, kra\xc5\xa1to sovietizacij\xc4\x85, juodojo bir\xc5\xbeelio tragedij\xc4\x85.\n_START_SECTION_\nMin\xc4\x97jimai\n_START_PARAGRAPH_\nPirm\xc4\x85 kart\xc4\x85 vie\xc5\xa1ai Molotovo-Ribentropo pakto metin\xc4\x97s pamin\xc4\x97tos 1987\xc2\xa0m. rugpj\xc5\xab\xc4\x8dio 23 d. mitingu prie paminklo Adomui Mickevi\xc4\x8diui, nepaisant tuometin\xc4\x97s sovietin\xc4\x97s administracijos draudimo. J\xc4\xaf tuomet sureng\xc4\x97 Lietuvos laisv\xc4\x97s lyga. 1988 m. \xc5\xa1ia proga surengtas S\xc4\x85j\xc5\xabd\xc5\xbeio mitingas Vingio parke, \xc4\xaf kur\xc4\xaf susirinko apie 250000\xc2\xa0\xc5\xbemoni\xc5\xb3. 1989\xc2\xa0m., min\xc4\x97dami pakto pasira\xc5\xa1ymo metines, apie 2 milijonai Estijos, Latvijos ir Lietuvos gyventoj\xc5\xb3, sudar\xc4\x99 gyv\xc4\x85 grandin\xc4\x99, susikibo rankomis, taip demonstruodami tarpusavio solidarum\xc4\x85. \xc5\xa0i grandin\xc4\x97 pavadinta Baltijos keliu. 1990\xc2\xa0m. Lietuvos S\xc4\x85j\xc5\xabdis sureng\xc4\x97 demonstracij\xc4\x85 prie Lietuvos ir Lenkijos sienos, kuri\xc4\x85 tuomet dar kontroliavo soviet\xc5\xb3 pareig\xc5\xabnai, nors Lietuva jau buvo paskelbusi nepriklausomyb\xc4\x97s atk\xc5\xabrim\xc4\x85._NEWLINE_Rugpj\xc5\xab\xc4\x8dio 23 d. Lietuvoje minima kaip Juodojo kaspino diena.'